Document ID: 32003D0191

Απόφαση της Επιτροπής
της 19ης Μαρτίου 2003
σχετικά με προστατευτικά μέτρα που αφορούν τη γρίππη των ορνίθων στις Κάτω Χώρες
[κοινοποιηθείσα υπό τον αριθμό Ε(2003) 889]
(Το κείμενο στην ολλανδική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2003/191/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία του Συμβουλίου 90/425/ΕΟΚ της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 2002/33/ΕΚ του Ευρωπαϊκού Κοινοβουλίου και του Συμβουλίου(2), και ιδίως το άρθρο 10,
Εκτιμώντας τα ακόλουθα:
(1) Από τις 28 Φεβρουαρίου 2003, οι Κάτω Χώρες έχουν δηλώσει διάφορες εστίες έντονα παθογόνας γρίππης των ορνίθων.
(2) Η προσβολή από τον υπότυπο H7N7 της γρίππης των ορνίθων έχει πλήξει διάφορα σμήνη πουλερικών σε μια περιοχή που καλείται "Gelderse Vallei".
(3) Η γρίππη των ορνίθων είναι μια ιδιαίτερα μεταδοτική νόσος των πτηνών, η οποία μπορεί να αποτελέσει σοβαρή απειλή για την πτηνοτροφία.
(4) Ενόψει της υψηλής θνησιμότητας και της ταχείας εξάπλωσης της λοίμωξης, οι Κάτω Χώρες έλαβαν άμεσα μέτρα, όπως προβλέπεται από την οδηγία του Συμβουλίου 92/40/ΕΟΚ της 19ης Μαΐου 1992 για τη θέσπιση κοινοτικών μέτρων για την καταπολέμηση της γρίππης των ορνίθων(3), όπως τροποποιήθηκε από την πράξη προσχώρησης της Αυστρίας, της Φινλανδίας και της Σουηδίας.
(5) Η οδηγία του Συμβουλίου 92/40/ΕΟΚ καθορίζει τα ελάχιστα μέτρα καταπολέμησης που πρέπει να εφαρμόζονται σε περίπτωση εκδήλωσης εστίας γρίππης των ορνίθων. Το κράτος μέλος μπορεί να λάβει αυστηρότερα μέτρα στον τομέα που καλύπτει η εν λόγω οδηγία, εάν κρίνονται αναγκαία και σύμφωνα προς την αρχή της αναλογικότητας, με σκοπό τη συγκράτηση της νόσου, λαμβάνοντας υπόψη τις ιδιαίτερες επιδημιολογικές, ζωοτεχνικές, εμπορικές και κοινωνικές συνθήκες που επικρατούν.
(6) Επιπροσθέτως, απαγορεύτηκαν όλες οι μετακινήσεις ζώντων πουλερικών και αυγών επώασης στο έδαφος των Κάτω Χωρών καθώς και η αποστολή τους σε άλλα κράτη μέλη.
(7) Οι ίδιες απαγορεύσεις πρέπει να εφαρμόζονται στις εξαγωγές προς τρίτες χώρες, για να προστατευθεί το υγειονομικό καθεστώς τους και για να αποτραπεί ο κίνδυνος επανεισαγωγής των φορτίων αυτών σε άλλο κράτος μέλος.
(8) Για λόγους σαφήνειας και διαφάνειας, η Επιτροπή εξέδωσε την απόφαση 2003/153/ΕΚ(4), της 3ης Μαρτίου 2003, σχετικά με προστατευτικά μέτρα που αφορούν την ισχυρή υποψία γρίπης των ορνίθων στις Κάτω Χώρες, όπως τροποποιήθηκε με την απόφαση 2003/156/ΕΚ(5), μετά από διαβούλευση με τις ολλανδικές αρχές, ενισχύοντας έτσι τα μέτρα που ελήφθησαν από τις Κάτω Χώρες και παραχωρώντας ορισμένες ειδικές παρεκκλίσεις για τις μετακινήσεις πουλερικών σφαγής και νεοσσών μίας ημέρας εντός των Κάτω Χωρών.
(9) Με τις αποφάσεις 2003/156/ΕΚ, 2003/172/ΕΚ(6) και 2003/186/ΕΚ(7) της Επιτροπής, τα μέτρα που προβλέπονταν στην απόφαση 2003/153/ΕΚ παρατάθηκαν ενόψει της εξέλιξης της νόσου.
(10) Οι διαθέσιμες σήμερα επιδημιολογικές πληροφορίες και τα πρώτα αποτελέσματα του προγράμματος παρακολούθησης, το οποίο εκτελέστηκε σε ολόκληρη την επικράτεια των Κάτω Χωρών, υποδηλώνουν ότι η πιθανότητα κυκλοφορίας του έντονα παθογόνου ιού της γρίππης των ορνίθων εκτός της "Gelderse Vallei" είναι χαμηλή.
(11) Υπό το φως της εξέλιξης της νόσου, είναι σκόπιμο να παραταθούν περαιτέρω τα μέτρα που θεσπίστηκαν με την απόφαση 2003/172/ΕΚ. Ωστόσο, πρέπει επίσης να προβλεφθεί παρέκκλιση όσον αφορά τις μετακινήσεις αυγών επώασης εντός των Κάτω Χωρών από περιοχές εκτός των ζωνών επίβλεψης.
(12) Επιπλέον, οι Κάτω Χώρες επιβεβαίωσαν ότι οι μετακινήσεις ακατάλληλων προς αναπαραγωγή ορνίθων ωοτοκίας για άμεση σφαγή και νεαρών ορνίθων στις Κάτω Χώρες μπορούν να επιτραπούν από περιοχές εκτός των ζωνών επίβλεψης.
(13) Τα άλλα κράτη μέλη έχουν ήδη προσαρμόσει τα μέτρα που εφαρμόζουν στο εμπόριο και ενημερώνονται επαρκώς από την Επιτροπή, ιδίως στο πλαίσιο της μόνιμης επιτροπής για την τροφική αλυσίδα και την υγεία των ζώων, σχετικά με την κατάλληλη περίοδο εφαρμογής τους.
(14) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Με την επιφύλαξη των μέτρων που λαμβάνουν οι Κάτω Χώρες στο πλαίσιο της οδηγίας του Συμβουλίου 92/40/ΕΟΚ εντός των ζωνών επίβλεψης, οι ολλανδικές κτηνιατρικές αρχές εξασφαλίζουν ότι:
α) δεν αποστέλλονται ζώντα πουλερικά και αυγά επώασης από τις Κάτω Χώρες προς άλλα κράτη μέλη και τρίτες χώρες·
β) δεν μεταφέρονται ζώντα πουλερικά και αυγά επώασης εντός των Κάτω Χωρών.
2. Κατά παρέκκλιση της παραγράφου 1 στοιχείο β), η αρμόδια κτηνιατρική αρχή, λαμβάνοντας όλα τα ενδεδειγμένα μέτρα βιοασφάλειας για την αποτροπή εξάπλωσης της γρίππης των ορνίθων, μπορεί να επιτρέπει τη μεταφορά από περιοχές εκτός των ζωνών επίβλεψης:
α) πουλερικών προς άμεση σφαγή, συμπεριλαμβανομένων των ακατάλληλων προς αναπαραγωγή ορνίθων ωοτοκίας, σε σφαγείο, το οποίο έχει υποδειχθεί από την αρμόδια κτηνιατρική αρχή·
β) νεοσσών μίας ημέρας και νεαρών ορνίθων σε εκμετάλλευση υπό επίσημο έλεγχο·
γ) αυγών επώασης σε εκκολαπτήριο υπό επίσημο έλεγχο.
Άρθρο 2
Η παρούσα απόφαση εφαρμόζεται από την 21η Μαρτίου 2003 έως τα μεσάνυκτα της 27ης Μαρτίου 2003.
Άρθρο 3
Η παρούσα απόφαση απευθύνεται στις Κάτω Χώρες.
Βρυξέλλες, 19 Μαρτίου 2003.

Labels: 17
0
3
6
18